15-årige Celeste Klitgaard Knudsen bruger det meste af sin fritid på at synge. Hun har netop sendt en ny single på gaden - og snart optræder hun på landsdækkende TV. - Drømmen er jo helt klart at kunne leve af musikken, siger Celeste Klitgaard Knudsen. Celeste skriver selv sine sange og melodier. Hendes seneste nummer ”We're not that different” handler om, at vi skal løfte blikket fra mobiltelefonen og se de mennesker, vi er sammen med. - Vi går tit inde i vores egne lille boble. Vi tænker ikke på dem, der er omkring os, og nogle gange skal vi ikke være så bange for at give et lille smil, siger Celeste Klitgaard Knudsen. Lige nu går den unge sangerinde i 9. klasse, og planen er at tage en studentereksamen, inden karrieren som popsanger for alvor skal prøves. Udover at det kan være svært at slå igennem, så kan livet som popsanger være hårdt - og faldgruberne er mange. - Jeg tænker, at hvis jeg skulle få et gennembrud af en eller andet art, så tror jeg, at selv om der vil være nogle ting, der er hårde for mig, så har jeg en dejlig familie, der vil støtte mig og hjælpe mig, så jeg ikke kommer ud i sådan nogle ting, siger Celeste Klitgaard Knudsen. Celeste kan ses og høres i DK4's programmer ”Synge Med” og ”Tip Et Hit”.

Referat:
En ung kvinde fra Aalborg er i fuld gang med at realisere sin drøm om at blive popstjerne.